De Doorns is 'n dorp in die Hexriviervallei in die Wes-Kaap, Suid-Afrika, noordoos van Worcester. In 2011 het die dorp en die townships saam 'n bevolking van 11 278 gehad, van wie 673 (6%) wit was. Die eerste blanke nedersetter was waarskynlik Roelof van Hoeting, wat ’n lisensie in 1709 gekry het om sy beeste daar te laat wei. Ander veeboere het gevolg en teen die einde van die 18de eeu was daar ses plase, elk met ’n opstal. Die een plaas was De Doorns boven aan de Hexen Rivier. Dit is hier waar die dorp uitgelê is. Daar was ’n dorpsraad in 1933 ingestel en munisipale status is in 1951 verky. Die eerste druiwe is in 1894 uitgevoer. Die wetenskaplike Stefan Meiring Naudé is in 1904 in De Doorns gebore. Die munisipale raad het in 1985 'n wapen by die Buro vir Heraldiek geregistreer: In silwer, op 'n golwende blou paal 'n goue heksebesem, vergesel regs en links van 'n purper druiwetros, groen gestingel en geblaar; op 'n rooi skildhoof 'n goue valhek sonder kettings.